CELEX: 32018D0890
Language: da
Date: 2018-06-04 00:00:00
Title: Rådets afgørelse (EU) 2018/890 af 4. juni 2018 om indgåelse på Den Europæiske Unions vegne af tillægsprotokollen til Europarådets konvention om forebyggelse af terrorisme

22.6.2018   
            
            
               DA
            
            
               Den Europæiske Unions Tidende
            
            
               L 159/15
            
         RÅDETS AFGØRELSE (EU) 2018/890
   af 4. juni 2018
   om indgåelse på Den Europæiske Unions vegne af tillægsprotokollen til Europarådets konvention om forebyggelse af terrorisme
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 83, stk. 1, sammenholdt med artikel 218, stk. 6, litra a),
   under henvisning til forslag fra Europa-Kommissionen,
   under henvisning til godkendelse fra Europa-Parlamentet (1), og
   ud fra følgende betragtninger:
   
               (1)
            
            
               I overensstemmelse med Rådets afgørelse (EU) 2015/1914 (2) blev tillægsprotokollen til Europarådets konvention om forebyggelse af terrorisme (3) (»tillægsprotokollen«) undertegnet den 22. oktober 2015 med forbehold af dens indgåelse.
            
         
               (2)
            
            
               I henhold til tillægsprotokollens artikel 10 er tillægsprotokollen åben for godkendelse af Unionen.
            
         
               (3)
            
            
               Europa-Parlamentets og Rådets direktiv (EU) 2017/541 (4) fastlagde fælles EU-regler for bekæmpelse af terrorisme. Unionen har således allerede vedtaget foranstaltninger på forskellige områder, der er omfattet af tillægsprotokollen.
            
         
               (4)
            
            
               Tillægsprotokollen bør derfor indgås på Unionens vegne for så vidt angår spørgsmål, der henhører under Unionens kompetence, i det omfang tillægsprotokollen kan berøre disse fælles regler eller ændre deres rækkevidde. Medlemsstaterne bevarer deres kompetence, i det omfang tillægsprotokollen ikke berører fælles regler eller ændrer rækkevidden deraf.
            
         
               (5)
            
            
               Tillægsprotokollen kræver, at hver part udpeger et kontaktpunkt med henblik på udveksling af oplysninger om personer, der rejser til udlandet med terror for øje. Europol bør udpeges som Unionens kontaktpunkt. Der kan også udpeges kontaktpunkter for medlemsstaterne.
            
         
               (6)
            
            
               Irland er bundet af Rådets rammeafgørelse 2002/475/RIA (5) og deltager derfor i vedtagelsen af denne afgørelse.
            
         
               (7)
            
            
               I medfør af artikel 1 og 2 i protokol nr. 21 om Det Forenede Kongeriges og Irlands stilling, for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 4 i samme protokol, deltager Det Forenede Kongerige ikke i vedtagelsen af denne afgørelse, som ikke er bindende for og ikke finder anvendelse i Det Forenede Kongerige.
            
         
               (8)
            
            
               I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark —
            
         VEDTAGET DENNE AFGØRELSE:
   Artikel 1
   Tillægsprotokollen til Europarådets konvention om forebyggelse af terrorisme, for så vidt angår spørgsmål, der falder inden for Unionens kompetence, indgås hermed på Unionens vegne.
   Teksten til tillægsprotokollen er knyttet til denne afgørelse.
   Artikel 2
   Den Europæiske Unions Agentur for Retshåndhævelsessamarbejde (Europol) udpeges som Unionens kontaktpunkt, jf. tillægsprotokollens artikel 7 og i overensstemmelse med Europa-Parlamentets og Rådets forordning (EU) 2016/794 (6).
   Artikel 3
   Formanden for Rådet udpeger den eller de personer, der er beføjet til på Unionens vegne at deponere det godkendelsesinstrument, der er omhandlet i tillægsprotokollens artikel 10 (7).
   Artikel 4
   Denne afgørelse træder i kraft på dagen for vedtagelsen.
   
      Udfærdiget i Luxembourg, den 4. juni 2018.
      
         
            På Rådets vegne
         
         T. TSACHEVA
         
            Formand
         
      
   
   
      (1)  Godkendelse af 18.4.2018 (endnu ikke offentliggjort i EUT).
   
      (2)  Rådets afgørelse (EU) 2015/1914 af 18. september 2015 om undertegnelse på Den Europæiske Unions vegne af tillægsprotokollen til Europarådets konvention om forebyggelse af terrorisme (CETS nr. 196) (EUT L 280 af 24.10.2015, s. 24).
   
      (3)  CETS nr. 217.
   
      (4)  Europa-Parlamentets og Rådets direktiv (EU) 2017/541 af 15. marts 2017 om bekæmpelse af terrorisme og om erstatning af Rådets rammeafgørelse 2002/475/RIA og ændring af Rådets afgørelse 2005/671/RIA (EUT L 88 af 31.3.2017, s. 6).
   
      (5)  Rådets rammeafgørelse 2002/475/RIA af 13. juni 2002 om bekæmpelse af terrorisme (EFT L 164 af 22.6.2002, s. 3).
   
      (6)  Europa-Parlamentets og Rådets forordning (EU) 2016/794 af 11. maj 2016 om Den Europæiske Unions Agentur for Retshåndhævelsessamarbejde (Europol) og om erstatning og ophævelse af Rådets afgørelse 2009/371/RIA, 2009/934/RIA, 2009/935/RIA, 2009/936/RIA og 2009/968/RIA (EUT L 135 af 24.5.2016, s. 53).
   
      (7)  Datoen for tillægsprotokollens ikrafttræden for Den Europæiske Union offentliggøres i Den Europæiske Unions Tidende på foranledning af Generalsekretariatet for Rådet.